KIRJALLINEN KYSYMYS P-1089/01

esittäjä(t): Pier Casini (PPE-DE) komissiolle

(27. maaliskuuta 2001)

Aihe: Via Emilian ja valtion tie Selice Montanaran solmukohdan korjaustyöt sekä Via Borghin ja Via Marzabotton välisen yhteyden rakentaminen Imolan kunnassa

Euroopan unioni pyrkii varmistamaan, kuten Euroopan yhteisön perustamissopimuksen 152 artiklassa määrätään, ihmisten terveyden korkeatasoisen suojelun. Yhteisön ympäristöpolitiikka (kuten 174 artiklassa ja sitä seuraavissa todetaan) perustuu ennalta varautumisen periaatteelle sekä periaatteille, joiden mukaan ennalta ehkäiseviin toimiin olisi ryhdyttävä ja ympäristövahingot olisi torjuttava ensisijaisesti niiden lähteellä. Neuvoston tämänhetkinen puheenjohtajavaltio Ruotsi korostaa ohjelmassaan ympäristöongelmien merkitystä. Neuvoston direktiivien 85/337/ETY(1) ja 97/11/EY(2) säännöksillä pyritään ennaltaehkäisemään ympäristövahinkoja ympäristövaikutusten arvioinnin avulla, jota koskeva rikkomismenettely 1999/2181 (ent. 226 artikla) käynnistettiin äskettäin Italian tasavaltaa vastaan joidenkin alueiden, kuten Emilia Romagnan lainsäädännön vuoksi. Imolan kunta on aloittanut tämän kysymyksen otsikossa mainitun hankkeen

toteuttamisen, vaikka hankkeen akustisia vaikutuksia ei ole tutkittu riittävästi ja vaikka sille ei ole tehty lainkaan ympäristövaikutusten arviointia. Emilia Romagnan alueen alueellinen ympäristövirasto (ARPA) antoi kielteisen lausunnon kyseisten tiehankkeiden toteuttamisesta, jos niihin ei tehdä asianmukaisia muutoksia. Euroopan parlamentille on välitetty tätä ongelmaa koskeva vetoomus nro 553/2000, ja asiasta vastaava vetoomusvaliokunta on 24. tammikuuta 2001 hyväksynyt sen käsiteltäväksi.

Voisiko komissio ilmoittaa,

1. mihin välittömiin toimiin se aikoo ryhtyä, jotta asiasta vastaavat Italian viranomaiset noudattaisivat ympäristönsuojelua koskevia yhteisön säännöksiä, joita Imolan kunnallishallinto on räikeästi rikkonut ottaen huomioon Euroopan yhteisöjen tuomioistuimen oikeuskäytännön ja rikkomismenettelyyn 1999/2181 liittyneen komission lausunnon?

2. mihin pikaisiin toimiin se aikoo ryhtyä varmistaakseen, että kyseisen alueen asukkaat eivät joudu kärsimään vakavaa ja peruuttamatonta vahinkoa ja että heidän oikeuttaan terveyteen ja puhtaaseen elinympäristöön ei loukata, ja varmistaakseen, että kyseisille alueille tehdään ympäristövaikutusten ja akustisten vaikutusten arviointi ja että arvioinnit olisivat edellytyksenä hankkeen toisen vaiheen toteuttamiselle ottaen huomioon, että sitä ei vielä ole aloitettu ja että se päinvastoin kuin ensimmäinen vaihe rahoitetaan kokonaan julkisista varoista?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

Margot Wallströmin komission puolesta antama vastaus

(25. huhtikuuta 2001)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) ja direktiivin 85/337/ETY muuttamisesta 3. maaliskuuta 1997 annetun direktiivin 97/11/EY(2) mukaisesti jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Direktiivin soveltamisalaan kuuluvat hankkeet määritellään liitteissä. Komission tehtävänä on varmistaa, että yhteisön oikeutta sovelletaan asianmukaisesti, ja arvioida, onko ympäristövaikutusten arviointia koskevaa yhteisön lainsäädäntöä sovellettu asianmukaisella tavalla kyseisessä jäsenvaltiossa.

Parlamentin jäsenen esittämien tietojen perusteella kyseessä olevan tietyön eli kaupunkiväylän ja kaupunkialueen ulkopuolisen tien solmukohdan voidaan katsoa kuuluvaan luokkaan 10 d) Teiden, satamien mukaan lukien kalasatamat ja lentokenttien rakentaminen (muut kuin liitteessä I mainitut) direktiivin 85/337/ETY liitteen II mukaisesti ennen muutoksia tai luokkaan 10 e) Teiden, satamien mukaan lukien kalasatamat ja satamalaitteiden rakentaminen (muut kuin liitteessä I mainitut) direktiivillä 97/11/EY muutetun direktiivin 85/337/ETY liitteen II mukaisesti.

Direktiivissä 85/337/ETY, sellaisena kuin se oli ennen muutoksia, edellytetään, että liitteessä II mainittujen hankkeiden ympäristövaikutukset arvioidaan, jos jäsenvaltiot pitävät sitä hankkeiden ominaispiirteiden vuoksi välttämättömänä. Jäsenvaltioiden katsotaan kuitenkin olevan velvollisia tekemään esiarvioinnin todetakseen, tarvitseeko liitteessä II mainittuja hankkeita alistaa ympäristövaikutusten arviointimenettelyyn. Muutetun direktiivin 85/337/ETY mukaan jäsenvaltioiden on määriteltävä liitteessä II mainittujen hankkeiden osalta tapauskohtaisesti selvittämällä tai asettamiensa raja-arvojen tai valintaperusteiden avulla, arvioidaanko kyseinen hanke 510 artiklan mukaisesti.

Yhteisön oikeuden soveltamiseksi asianmukaisesti on tarkastettava, milloin lupahakemus jätettiin toimivaltaiselle viranomaiselle. Hankkeisiin, joita koskeva lupahakemus on jätetty toimivaltaiselle viranomaiselle ennen 14. maaliskuuta 1999, sovelletaan direktiivin 85/337/ETY määräyksiä (sellaisina kuin ne olivat ennen vuonna 1997 tehtyjä muutoksia).

Komissio on jo tehnyt valituksen hankkeesta ja lähettänyt Italian viranomaisille kirjeen, jossa niiltä on pyydetty asiaa koskevia tietoja. Komissio toteuttaa tarkoituksenmukaiset toimet yhteisön oikeuden noudattamisen varmistamiseksi.

(1) EYVL L 175, 5.7.1985.

(2) EYVL L 73, 14.3.1997.